[{"text_idx": "#000002", "text": "Lle\u0302nCelfCerddoriaethRoc a PhopPerfformioSgrin a SainEisteddfodau"}, {"text_idx": "#000005", "text": "Mae\u2019r Trw\u0302bz yn o\u0302l gyda chaneuon roc a reggae, ond tydyn nhw heb fedru gwneud cweit yr argraff yr oedden nhw wedi ei fwriadu"}, {"text_idx": "#000007", "text": "No\u0302l yn 2014 roedd aelodau\u2019r Trw\u0302bz dal yn yr ysgol pan enillon nhw gystadleuaeth Brwydr y Bandiau, a daeth eu ca\u0302n roc deimladwy \u2018Estyn am y gwn\u2019 yn hit ar Radio Cymru."}, {"text_idx": "#000008", "text": "Y flwyddyn ganlynol fe gyhoeddon nhw\u2019r albym Yn y Dechrau oedd yn cynnwys riffs tew Led Zeppelin-esg a llais canu pwerus Mared Williams. Fe ddisgrifwyd y casgliad fel \u2018roc trwm ffynci ffantastig\u2019 yn y Babell Roc ar y pryd."}, {"text_idx": "#000010", "text": "Ond yn y blynyddoedd diweddar mae\u2019r band wedi cael cynnig llai o gigs, a dyma benderfynu mynd ati i recordio caneuon newydd er mwyn rhoi\u2019r Trw\u0302bz no\u0302l yn ffenest siop y Si\u0302n Roc Gymraeg."}, {"text_idx": "#000011", "text": "Fe fuon nhw yn recordio yn Stiwdio Bing ger Machynlleth yr Haf diwethaf, a\u2019r cynllun oedd cyhoeddi\u2019r caneuon fesul dipyn eleni a mwynhau Haf prysur o gigio... ond yn amlwg, daeth y cofid a\u2019r cloi, a tydi\u2019r Trw\u0302bz heb dywyllu\u2019r un llwyfan."}, {"text_idx": "#000012", "text": "\u201c Y plan oedd gwneud tua pymtheg o gigs yr Haf yma,\u201d eglura basydd y band, Morgan Elwy."}, {"text_idx": "#000014", "text": "Ond er gwaetha\u2019r cyfyngiadau, mae\u2019r caneuon wedi eu rhyddhau bob yn dipyn."}, {"text_idx": "#000016", "text": "A\u2019r ddiweddara\u2019 yw \u2018Hiraeth Ddaw\u2019, ca\u0302n gafodd ei sgrifennu gan ddiweddar dad y ddau frawd sy\u2019n tanio\u2019r Trw\u0302bz."}, {"text_idx": "#000018", "text": "Mae basydd y band yn byw yn Llundain gyda Mared Williams, y ferch gyda\u2019r llais anhygoel sy\u2019n cyfansoddi ei stwff ei hun ac wedi bod ar Ca\u0302n i Gymru a Noson Lawen droeon."}, {"text_idx": "#000019", "text": "Cyn y cloi roedd hi mewn cynhyrchiad o Les Miserables ac yn canolbwyntio ar ei gyrfa yn canu mewn musicals."}, {"text_idx": "#000020", "text": "Felly mae brawd mawr Morgan Elwy, Jacob, wedi camu i\u2019r adwy ac yn canu i\u2019r Trw\u0302bz erbyn hyn."}, {"text_idx": "#000021", "text": "Yn wreiddiol, roedd Jacob yn canu mewn band o\u2019r enw Trwbadwr gyda\u2019i frawd bach."}, {"text_idx": "#000022", "text": "Ond pan adawodd y brawd mawr am flwyddyn yn Awstralia, dyma Morgan Elwy yn ffurfio Trw\u0302bz \u2013 talfyriad o Trwbadwr \u2013 gyda\u2019i gariad Mared Williams, ei gefnder Tomos Lloyd ar y gita\u0302r a\u2019u ffrind Gruff \u2018Penc\u2019 Roberts ar y dryms."}, {"text_idx": "#000025", "text": "Erbyn hyn, \u2018Jacob Elwy a\u2019r Trw\u0302bz\u2019 ydy enw swyddogol y band, er bod pawb yn dal i ddweud \u2018Y Trw\u0302bz\u2019."}, {"text_idx": "#000026", "text": "Baled roc oedd ca\u0302n gynta\u2019r cymbac eleni."}, {"text_idx": "#000029", "text": "Ac mae\u2019r band newydd ryddhau \u2018Hiraeth Ddaw\u2019, sef ca\u0302n gafodd ei sgrifennu gan Bryn Williams \u201ctua ugain mlynedd yn o\u0302l\u201d."}, {"text_idx": "#000030", "text": "Doedd y tad ddim yn aelod o fand roc ei hun, ond yn chwarae gita\u0302r ac yn hoffi jamio a chyfansoddi."}, {"text_idx": "#000031", "text": "Mae\u2019r Trw\u0302bz wedi bod yn perfformio \u2018Hiraeth Ddaw\u2019 a \u2018Geiriau mor wag\u2019, un arall o ganeuon Bryn Williams, ers blynyddoedd."}, {"text_idx": "#000032", "text": "\u201cRoedd hi\u2019n hen bryd i ni recordio nhw, achos rydan ni wedi bod yn canu nhw ers i ni gychwyn,\u201d meddai Morgan Elwy."}, {"text_idx": "#000037", "text": "Ddechrau\u2019r flwyddyn fe gafodd y Trw\u0302bz eu ffilmio yn canu \u2018Drudwy\u2019 ar gyfer rhaglen Lw\u0302p S4C, ac mae\u2019r fideo i\u2019w gweld ar YouTube."}, {"text_idx": "#000047", "text": "Cyn hynny bu\u2019n byw ym Manceinion, ac mae wastad wedi mwynhau dychwelyd i Lansannan yn Sir Conwy i greu cerddoriaeth gyda\u2019i hen fe\u0302ts ysgol."}, {"text_idx": "#000048", "text": "\u201cMae lot o fandiau yn stopio pan mae\u2019r canwr yn mynd i wneud pethau ei hun, ond dw i ddim yn gweld y pwynt."}, {"text_idx": "#000050", "text": "\u201cFelly mae gwneud miwsig yn esgus i ddod at ein gilydd, sydd yn neis.\u201d"}, {"text_idx": "#000051", "text": "Ac ar achlysuron arbennig mae\u2019r band yn hoffi chwarae cyfyrs o bangars Cymraeg megis \u2018Yma o Hyd\u2019 a \u2018Cymru, Lloegr a Llanrwst\u2019."}]